钦定古今图书集成/明伦汇编/皇极典/第205卷 > 白虎通 > 《三正》
## 钦定古今图书集成/明伦汇编/皇极典/第205卷 > 白虎通 > 《三正》

王者受命必改朔何？明易姓，示不相袭也。明受之于
天，不受之于人，所以变易民心，革其耳目，以助化也。
故《丧服大传》曰：“王始起，改正朔、易服色、殊徽号、异器
械、别衣服也。”是以舜禹虽继太平，犹宜改以应天。王
者改作乐，必得天应而后作何？重改制也。《春秋瑞应
传》曰：“敬受瑞应而王，改正朔，易服色。”《易》曰：“汤武革命，
顺乎天而应乎民也。”文家先改正，质家先伐何？改正
者文，伐者质。文者先其文，质者先其质。正朔有三何？
本天有三统，谓三微之月也。明王者当奉顺而承之，
故受命各统一正也。敬始，重本也。朔者，苏也，革也。言
万物革更，于是故统焉。《礼三正记》曰：“正朔三而改，文，
质再而复也。”三微者何谓也？阳气始施黄泉，万物动，
微而未著也。十一月之时，阳气始养根株，黄泉之下，
万物皆赤。赤者，盛阳之气也，故周谓天正，色尚赤也。
十二月之时，万物始牙而白，白者阴气，故殷为地正，
色尚白也。十三月之时，万物始达，孚甲而出，皆黑，人
得加功，故夏为人正，色尚黑。《尚书大传》曰：“夏以孟春
月为正，殷以季冬月为正，周以仲冬月为正；夏以十
三月为正，色尚黑，以平旦为朔；殷以十二月为正，色
尚白，以鸡鸣为朔；周以十一月为正，色尚赤，以夜半
为朔。不以二月后为正者，万物不齐，莫适所统，故必
以三微之月也。”三正之相承，若顺连环也。孔子承周
之弊，行夏之时，知继十一月正者，当用十三月也。天
道左“旋，改正者右行”，何也？改正者，非改天道也，但改
日月耳。日月右行，故改正亦右行也。日尊于月，不言
正日，言正月，何也？积日成月物随月而变，故据物为
正也。天质地文，质者据质，文者据文，周反统天正，何
也？质文再而复正，朔三而改三，微质文数不相配，故
正不随质文也。